Papersnake/gushiwen huggingface dataset:
过黄天荡顺风安澜而渡竟不知其险赋此
张鹏翮（清代）

雨洗三山翠，波澄万里流。云边双过雁，天际一孤舟。

风止帆飞速，潭空月影留。为怜黄阁老，安渡不知愁。
送王敦素归金陵
王铚（宋代）

晓踏河堤月，逢有问去舟。
已为羇旅客，更挽别离愁。
索寞怜同姓，丁宁数旧游。
欲知幽独意，风露满城秋。
施元屏面 其一
舒岳祥（宋代）

高树俯沧江，老屋隐乱石。水深群鱼集，一网千尺碧。
偈颂二十五首
释普岩（宋代）

老讷今朝死，老岩今日生。
二价目无伎俩，有梦不同休。
夤缘继踵，香火荒凉。
肝肠铁作也须裂，骊屎如何比麝香。
次韵嘉父喜雪
晁补之（宋代）

六出先春兆物华，故撩高韵发车斜。
散榆天上齐飞筴，布玉畦中尽吐芽。
梁苑俊游风不极，剡溪清泛月无涯。
雄豪乐事幽人咏，都属江南太守家。
枕上
李流谦（宋代）

欲问更长短，江村无鼓鼙。
客怀如酒病，秋夜与年齐。
被冷失孤蝶，霜清闻远鸡。
终年为荡子，尺纸愧山妻。
迷悟吟
邵雍（宋代）

君子改过，小人节非。
改过终悟，饰非终迷。
终悟福至，终迷祸归。
木兰花慢
卢祖皋（宋代）

并致贺礼

向蒲江佳处，报新葺、小亭轩。有碧嶂青池，幽花瘦竹，白鹭苍烟。年华再周甲子，对黄庭、心事只翛然。都占壶天岁月，便成行地神仙。

十年。微禄萦牵。梦绕浙东船。更吾庐才喜，藩篱尽剖，门巷初全。何时归来拜寿，尽团栾、笑语玉尊前。吟寄疏梅驿外，思随飞雁行边。
寄京城亲友二首 其一
韩偓（唐代）

苦吟看坠叶，寥落共天涯。壮岁空为客，初寒更忆家。

雨墙经月藓，山菊向阳花。因味碧云句，伤哉后会赊。
沁园春 夜梦，就树摘桃啖之，于中一枚甘苦
白朴（元代）

渺渺吟怀，望佳人兮，在天一方。问鲲鹏九万，扶摇何力，蜗牛两角，蛮触谁强。华表鹤来，铜盘人去，白日青天梦一场。俄然觉，正醯鸡舞瓮，野马飞窗。徜徉。玩世何妨。更谁道、狂时不得狂。羡东方臣朔，从容帝所，西真阿母，唤作儿郎。一笑人间，三游海上，毕竟仙家日月长。相随去，想蟠桃熟后，也许偷尝。
闲居杂兴十首
薛嵎（宋代）

白发天应弃，春风吹不青。
神仙归恍惚，书传出英灵。
周粟岂医饿，湘流难活醒。
迄今名字在，百世仰芳馨。
咏镜
张说（唐代）

宝镜如明月，出自秦宫样。隐起双蟠龙，衔珠俨相向。

常恐君不察，匣中委清量。积翳掩菱花，虚心蔽尘状。

倘蒙罗袖拂，光生玉台上。
长相思 其一
葛宜（清代）

长相思，泪潸潸，芙蓉落尽凋秋兰。深深水，高高山。

鸿雁那能度，鲤鱼空复还。对镜不敢照，横琴欲罢弹。
至七里滩作
李嘉祐（唐代）

迁客投於越，临江泪满衣。独随流水远，转觉故人稀。

万木迎秋序，千峰驻晚晖。行舟犹未已，惆怅暮潮归。
久雨霁后见月
袁说友（宋代）

涨水横侵屋，轻舟半宿溪。
竹风千影乱，帘月一钩低。
鼠黠欺残照，鸦啼识故栖。
余樽才稍稍，薄露已凄凄。
盛宗阳陈豫庵二丈夜集
游朴（明代）

几年江海叹飞蓬，此夜灯花满意红。斗畔光寒双剑合，天涯春老一尊同。

应龙谁见轩辕迹，市骏空传郭隗宫。容易相逢须尽醉，禁城遮莫五更钟。
闻人述鹿马山感赋
屈大均（明代）

如何龙凤穴，乃在贵妃园。君弑难书葬，臣亡莫报恩。

三良为内使，二井自高原。杜宇声声血，行人久断魂。
与郑伯兴朱守中余子华昌平道中遇风
湛若水（明代）

朔风吹广陌，回合野晴微。我马亦已瘏，与君同驱驰。

驱驰竟何适，无事信多岐。道胜境斯惬，情旷途自夷。

况与三益友，同行得所师。共励淩风节，勿使愿相违。
贤者之孝二百四十首·晋文侯
林同（宋代）

嘉汝故锡汝，非将玉展亲。
克昭乃显祖，追孝尔文人。
答张仪仲陈伯求过北园草亭
黎民表（明代）

野客归来问旧溪，遥林应与北山齐。沧溟雨气垂天际，越井风光在竹西。

过客长留门外履，新诗多满壁间题。辟疆自有田园兴，花下壶觞屡为携。
陈几叟以了翁所作默堂箴见示且求余言拾其遗意作四绝句 其四
李纲（宋代）

钟鸣谷响孰为然，因击缘声故有言。若会虽言本无说，从教千偈口澜翻。
满庭芳（九日）
吴则礼（宋代）

玉垒尊罍，清秋关塞，正宜催唤香醪。凉风吹帽，横槊试登高。想见征西旧事，龙山会、宾主俱豪。来群雁，凉生画角，红叶聚亭皋。

南州、应好在，长关梦眼，天际云涛。有一簪黄菊，两鬓霜毛。快把金荷共倒，凝望久、只遣魂消。君须听，新翻燕乐，余韵响檀槽。
寿周丞相益公 其二
刘子寰（宋代）

济川功就等虚舟，恰似当年溪石游。月满东楼新啸咏，寿高西洛旧风流。

蒲团看释千回夏，楸局观成几度秋。剩喜深衣归奉檄，分将风月荐金瓯。
醉花阴·淋漓尽日黄梅雨
杨无咎（宋代）

淋漓尽日黄梅雨。断送春光暮。目断向高楼，持酒停歌，无计留春住。扑人飞絮浑无数。总是添愁绪。回首问春风，争得春愁，也解随春去。
诗三首
李氏（宋代）

囊里真香谁见窃，鲛绡滴血染成红。
殷勤遗下轻绡意，好与才郎怀袖中。
八月十四日夜虎丘步行
李寄（明代）

良辰美景真难事，何幸今宵得遇哉。俗客山宜三舍避，好歌月肯一年来。

遏云幽响声如发，积水空明色似堆。清赏嫦娥应颔我，抛他象管与螺杯。
奉和御制左丞相说右丞相璟太子少傅乾曜同日上官…赐诗
裴光庭（唐代）

乐贤闻往诰，褒德偶兹辰。端揆升元老，师谋择累仁。

紫庭崇让毕，粉署礼容陈。既荷恩荣旧，俱承宠命新。

天文悬瑞色，圣酒泛华茵。杂遝喧箫鼓，欢娱洽搢绅。

掖垣招近侍，虚薄厕清尘。共保坚贞节，常期雨露均。
江城子 游孙园
张之翰（元代）

丹青画出小亭台。巧安排。绝尘埃。二十年间，成此亦奇哉。借问主人凡几醉，直到老，不曾来。来莺去燕莫相猜。水平阶。迳生苔。倚遍阑干，堪爱也堪哀。柳外春风都不管，依旧遣，百花开。
艮岳百咏 日观岩
李质（唐代）

朝阳初上海霞红，五色云生碧洞中。回首烂柯人自老，棋声犹在石门东。
冬至吟
邵雍（宋代）

冬至子之半，天心无改移。
一阳初起处，万物未生时。
玄酒味方淡，大音声正希。
此方如不信，更请问庖牺。
祝英台近
褚生（宋代）

倚危栏，斜日暮。蓦蓦甚情绪。稚柳娇黄，全未禁风雨。春江万里云涛，扁舟飞渡。那更听、塞鸿无数。

叹离阻。有恨落天涯，谁念孤旅。满目风尘，冉冉如飞雾。是何人惹悉来，那人何处。怎知道、愁来不去。
泗城登山远眺有怀作
介福（清代）

宦海行踪动客愁，匆匆又作胜湖游。楚山南去连吴远，淮水东来挟泗流。

人代沧桑双语燕，渔樵风雨一归舟。登临不禁凄凉感，满眼斜阳上画楼。
简元舆祠部 其一
黄裳（宋代）

文艺相从春欲暮，未去皇州散还聚。岂期扰扰凶器场，却会高谈玩千古。

冷官辄对华省郎，亦许烹煎待宾主。文章虽自根本来，裂破大全空缕缕。

如公自蓄胸中奇，长短岂能欺五度。旷野群陂渴霖雨，欲叫虾蟆已窥户。

春衫未叠麦寒薄，最惬含毫斲诗句。如公简静意尤远，卒迩清风慰遐慕。

牵率鄙兴游太虚，满我缣箱始归去。
代鸠妇言
欧阳修（宋代）

斑然锦翼花簇簇，雄雌相随乐不足。
抱雏出卵翅羽成，岂料一不还反目。
人言嫁鸡逐鸡飞，安知嫁鸠被鸠逐。
古来有盛必有衰，富贵莫忘贫贱时。
女弃父母嫁曰归，中道舍君何所之。
天生万物各有类，谁谓鸟兽为无知。
虽无仁义有情爱，苟闻此言宁不悲。
次韵招志宏见过
李纲（宋代）

旰起禅房只杜门，忽思嘉客共论文。连山雾雨密难解，隐耳雷霆惊乍闻。

我向图书端作蠹，子今胸抱欲吞云。春堂谈笑能相就，为把沈烟细细焚。
偶成
孔武仲（宋代）

翦断长翎入网罗，十年光景怨蹉跎。
欲提长剑为游说，且卧空山学揣摩。
砧杵夜寒醒醉梦，风霜秋紧役诗魔。
不须计较当时事，黄卷书中宠辱多。
游西湖李氏园池
张侃（宋代）

湖水平春色，名园接杳微。轻风生翠影，细雨醒香霏。

意足休嫌野，身閒不受鞿。隔舟多妓女，歌逐片云飞。
登叠巘楼寄本庵粹中
耶律铸（宋代）

江山不尽古今情，空写相思遍凤城。满眼氛埃昏落日，一天寒色淡长庚。

吟魂岂为閒情断，别梦徒因往事惊。早晚重来风雨夜，细倾肝胆话平生。
答赵正夫
彭汝砺（宋代）

风波久与故人违，临水登山百尔思。世事易令人苟简，年华稍恨我衰迟。

尚迁乔木出幽谷，忍舍灵龟观朵颐。鱼雁不应嫌寂寞，时将一字寄天涯。
旧游
罗隐（唐代）

良时不复再，渐老更难言。远水犹经眼，高楼似断魂。

依依宋玉宅，历历长卿村。今日空江畔，相于只酒樽。
晓风
杨万里（宋代）

剩暑迟旋旆，新风急解纷。
白翻荞处雪，黄摆稻中云。
动地休多怒，披襟且一欣。
长松十里径，树树供清闻。
宋骑吹曲 谕归朝曲第五
谢翱（宋代）

淮南草湿网虫露，家在先朝父尚主。真人御极四海归，偃蹇不朝称节度。

夜持铁券为尔赐，上恩特遣仪銮使。神离魄夺取族夷，功臣效命锡龙旂。
颂古一百首 其八
释智愚（宋代）

石润非玉，水丽非金。大禹决而西溯，卞和泣而陆沈。

美兮渺兮，错古砻今。
早发固关
朱伦瀚（清代）

路入雄关草木秋，幽州迢递度并州。三秦城郭仍天表，两晋云山到马头。

寒瀑遥随残月下，空林斜带断烟浮。经年旅舍闻鸡舞，绝塞崎岖几度游。
感事 其一
陈炽（清代）

河伯笑海若，小大固殊料。杂县眩钟鼓，雅音岂不和。

性质阂闻见，俯仰成山河。深识迈当世，薄俗常见呵。

遐哉怀古心，太息竟何如。徙薪不及早，爝火能燎原。

羝羊亦解触，乃自撤其藩。族类既以殊，祸害安忍言。

饥蛟宅深浦，水族无安澜。猛虎在灌林，百兽多忧患。

前谋已无及，后虑宁复论。当断不能断，揖盗徒开门。
谒融堂墓
方一夔（宋代）

安车束帛此招贤，梦冷冬窝又百年。已自无人守坟墓，空令过客问山川。

时方大用文公学，士亦深排陆子禅。回首蜀天清不尽，临风三酹一萧然。
楼卧寄滨上人
李元昭（明代）

肥遁偏宜林壑幽，梦魂常在阆风游。
白生窗里星河晓，红落阶前木叶秋。
仆懒祇堪操药灶，儿闲时得荐茶瓯。
浮云不薄清虚客，终日相从卧石楼。
送崔十三东游
钱起（唐代）

千里有同心，十年一会面。当杯缓筝柱，倏忽催离宴。

丹凤城头噪晚鸦，行人马首夕阳斜。灞上春风留别袂，

关东新月宿谁家。官柳依依两乡色，谁能此别不相忆。
将次钱塘
李纲（宋代）

岁晚飘零日，舟行杳霭间。江乡多雾雨，风物近湖山。

独鹤徊翔久，飞云自在閒。远游殊未已，萧飒鬓毛斑。
滕达道龙图挽词二首
苏辙（宋代）

南窜逢公弄水亭，北归留我阖闾城。
壮年不见日千里，余论犹惊敌万兵。
简册何人知迼膝，边防触处竦先声。
伤心系舸城东地，目断安知有死生。
莲叶何不不
李孝光（元代）

莲叶何不不，宛在水中央。别离不足念，亦复可怜生。

莲叶何不不，见叶不见水。贫贱贫贱交，富贵富贵友。

花生满洲渚，不复叶不不。持身许人易，持心许人难。
东方朔窃桃图为许封君题
薛蕙（明代）

弱流西下昆崙畔，石阁丹梯起楼观。绿水旁萦赤玉林，白云微楼空青岸。

昔年阿母栽桃树，桃叶桃花已无数。青鸟飞时屡自迷，仙人折罢翻相妒。

浮生变化如云烟，此花一实三千年。邻家小儿亦何物，往往窃实来山前。

自从脱帻金门里，卖药逃名会稽市。神仙恍惚难具论，粉绘依稀无乃是。

海东之翁许远游，有道似是东方俦。未肯朝天取卿相，时闻缩地游沧洲。

短褐匡床成隐居，养鸡牧豕混樵渔。题诗远寄看图画，操杖终期问素书。
泊阎桥有怀
俞德邻（宋代）

青镜霜刀杳莫寻，陈留巷陌故阴阴。鸿飞犹记东西迹，燕去难留下上音。

多病乐天悲老近，三生杜牧恨春深。浮云柳絮元无准，惭愧人间儿女心。
效退之青青水中蒲 其一
王令（宋代）

双双水中凫，足短翼有馀。飞高既能远，行陆安事俱。
病后二首 其二
周紫芝（宋代）

病起身还健，凭高喜欲颠。乱山推不去，一水忽当前。

远碧飞双鹭，平湍落钓船。自今如不死，馀日尽诗年。
节令门·端阳
李静山（清代）

樱桃桑椹与菖蒲，更买雄黄酒一壶。
门外高悬黄纸帖，却疑账主怕灵符。
题紫石禅房小池
释云岫（宋代）

窗前凿破十尺土，海底潜通百斛泉。
柳絮化萍飞不到，眼前赢得片青天。
次韵和彭道原元夕
刘弇（宋代）

搀云幄幕张流苏，华辀夹道青氍毹。黄昏天公下种榆，百万星点成须臾。

赤帝鞭车堕云衢，烛龙骈头浦还珠。竞随丹豹膏凤雏，麟须拂蛾间数疏。

弦嘈管唳声郁纡，栉比百戏罗侏儒。轻纨绣履踏艳姝，灼灼巧笑联芙蕖。

有客年来倦著书，囊钱囷粟索无馀。短钗列桉拥弊襦，未看行乐誇睢盱。

大奴听响仆屋隅，小女行卜迎紫姑。子云门巷正萧疏，谁者载酒论区区。
和张文潜晚春 其一
徐积（宋代）

留春是芳草，送春宜柳花。日长花正乱，谁倚阑干斜。
大笔吟
邵雍（宋代）

诗成大字书，意快有谁如。
巨浪银山立，风樯百尺馀。
怀九老诗九章 其四 钱塘陈大令文述
姚燮（清代）

琅嬛门下谁绮才，使君远蹑彤云来。六朝楼阁入残照，美人送睨蘋花开。

拥艳穷居不称意，晚年犹作祁门吏。共识元龙天下豪，柳陌华旌看春骑。
老卿携诗三篇来复答一首
赵蕃（宋代）

闭门两日病不出，得句谁能就我哦。
贫家尊酒可怜许，饮君宁得到无何。
沁园春（和伍子严避暑二首）
赵师侠（宋代）

雨接梅霖，风祛槐暑，麦天已秋。正榴燃红炬，枝头色艳，荷翻绿盖，池面香浮。心景俱清，身名何有，且向忙中早转头。尘劳事，枉朝思夕计，细虑深谋。

悠悠。不复徼求。但安分、随缘休便休。纵官居极品。徒为美玩，家称钜富，未免闲愁。遇酒开颜，逢欢乐意，有似木人骑土牛。从他笑，看一朝解悟，八极遨游。
霜天晓角
陈著（宋代）

感不已

江寒雁咽。短棹还催发。曾是玉堂仙伯，相别处、满蓬雪。

此别。那堪说。溯风空泪血。惟有梅花依旧，香不断、夜来月。
和陶渊明己酉岁九日诗一首
赵蕃（宋代）

山中无历日，不知冬已交。
起行视林园，草木如半凋。
黄花独何为，亭亭有余高。
俯不愧转蓬，仰何羡凌霄。
当其杂众芳，开落真谩劳。
岂若稍退步，坐阅枯与焦。
建中方死苏，元嘉乃终陶。
二老盖岿然，所历匪一朝。
秋日江居闲咏
卿云（唐代）

寄居江岛边，闲咏见秋残。草白牛羊瘦，风高猿鸟寒。

检方医故疾，挑荠备中餐。时复停书卷，鉏莎种木兰。
别子云
韩元吉（宋代）

离觞不解醉，愁多令酒醒。
别怀亦云恶，况此兄弟情。
春风酿寒雨，十日未肯晴。
回头易千里，江南短长亭。
张子白休官却寄 其二
成鹫（清代）

吏情如水迹如沤，抛却仙凫狎野鸥。金马门高难寄傲，赤松家近好同游。

留衣笑与山僧别，筑室容将野老谋。种得桃花成硕果，春风狼藉倩谁收。
和道先从义同过张掾梅花下饮
吕南公（宋代）

山人如寒松，无可媚莺蝶。谅非清峻契，谁肯略顾接。

春城偶来至，豪士懒举睫。幽幽法曹厅，一往乃敢辄。

主人虽壮齿，酷爱文字业。相看论古书，术不计勇怯。

陈家俊公子，德义敦庆叶。闻我适过从，逢衣遽披摄。

老成北扉掾，喜客若渔猎。招呼倒清樽，促迫信重叠。

梅花香树下，共醉死牛胁。勿忧侵暮冷，坐我有毡氎。

飞飞落梅英，绕座不待折。煌煌画蜡蠋，未夜已戒设。

徵诗为罚令，献白作饮节。谭高衡或争，笑猛倒还绝。

李侯解县印，心注象魏阙。座中惜分袂，劝酒更酷烈。

春先显父笋，冬外尹吉鳖。肴佳俎未竟，酒美壶频竭。

更筹屡闻转，归乘不许谒。谁能避酩酊，但恨落角月。
述怀
戴浩（明代）

昨日伤风独倚楼，今朝倚槛又悲秋。桃花乍吐蒸霞烂，枫叶随飘逐水流。

明日清风惟我得，落霞孤雁向谁收。伫看覆手须臾顷，赢得虚名老白头。
笋箨笔诗
李廌（宋代）

琅玕夭娇排霄去，败箨平阶聊贮储。
付与管城汤沐地，何须毛颖号中书。
天津至胜芳舟中偶占 其二
陈宝琛（清代）

一路菰青间蓼红，渐收残暑付西风。五年不作烟波梦，谁意家江落眼中！
清明日
张伯玉（宋代）

每年每遇清明节，把酒寻花特地忙。
今日江城衰病起，佛前新火一炉香。
列仙文。清虚真人
孟郊（唐代）

欻驾空清虚，徘徊西华馆。琼轮暨晨抄，虎骑逐烟散。

惠风振丹旌，明烛朗八焕。解襟墉房内，神铃鸣璀璨。

栖景若林柯，九弦空中弹。遗我积世忧，释此千载叹。

怡眄无极已，终夜复待旦。
宿长芦寺下四绝
郑刚中（宋代）

风伯清尘过浙西，随春万骑拥旌旗。
野人不识巡方意，惊跸还忧为虏移。
古意谢崔扬州辟 其四
洪咨夔（宋代）

汾阴有古鼎，金景歊浮云。斡弃不知爱，瓦豆荐苾芬。

提携向中庭，拂拭苍藓纹。虽非大籀篆，彷佛犹八分。
七月望日值雨宿窖中
陈基（元代）

西游复入河东路，复巘重冈愁屡度。崎岖五里不到河，忽雷椎山雨如注。

须臾百水争怒流，澒洞忽若龙腾湫。熊罴遁藏虎豹伏，魑魅乱叫狐狸愁。

我马在前我仆后，我行一步一回首。阴风吹人股为慄，破帽笼头衣露肘。

疾呼东来皓首翁，问劳慰我心忡忡。相延入谷已暝黑，下马共栖营窟中。

不知今夕复何夕，俯仰人间长太息。劳生何必为形役，归有衡门且容膝。
述祖诗
赵由侪（元代）

悠悠我祖，始于轩丘。抚历高阳，秩秩大猷。爰自伯益，舜锡皂斿。

中衍事商，造父御周。征彼徐方，熊熊有功。邑于赵城，大河之东。

建氏晋国，耿先其封。成宣喻日，畏夏爱冬。岸贾作难，婴臼立孤。

襄子始大，常山得符。于赫列侯，懋建丕图。肃矣武灵，兆配有虞。

西汉子都，生长河间。暨于唐末，合族居燕。卜迁大梁，世系绵绵。

厚德丰功，宜永其传。中罹多难，南历江沱。眷焉吾宗，丰水居多。

百川有源，众条有柯。庸修家牒，克俾无讹。固余伯仲，忧患多更。

瞻叹古烈，自怜其生。其生岂偶，三辰垂精。德业未进，敢不战兢。

我心伊何，常念厥初。感彼霜露，怆焉踟蹰。奉先如在，宗戚相于。

亦有萱草，高堂可娱。惟忠惟孝，立身有本。嗟尔后进，勖哉自勉。

万有能销，斯道无泯。温恭朝夕，云胡不谨。显亲扬名，俾昌俾炽。

善保家声，期于勿替。尚念前人，留心谱系。受天之庆，远及苗裔。
邂逅刘公尤于平望之西联舟夜语走笔叙意
苏舜钦（宋代）

昔别蘋初生，离讴发清商。契阔几何时，遗啭犹在梁。

我亦宦游者，吴会非我乡。三考一瞬息，扁舟引徜徉。

邂逅通夕语，弭棹水中央。淡景月照户，遥音雁南翔。

摅意良未尽，讵及罗酒浆。子去尚千里，道路阻且长。

嵚崎慎所历，无令马玄黄。
郁师赠海棠酬以前韵
王十朋（宋代）

珍重高人赠海棠，殷勤封植弊庐旁。固宜花里称名友，已向园中压众芳。

万树总含儿女态，一根独带佛炉香。杜陵应恨未曾识，空向成都结草堂。
插田
释居简（宋代）

秧撒才成后，沟塍莅事初。浅车防岸缺，密插趁行疏。

处处邻相馌，乔乔莠旋除。夕阳归牧竖，牛背数舂锄。
次韵源仲八丈日理之作
陈藻（宋代）

眼中皆道境，墙内是君家。
乐处元无尽，吾生任有涯。
瑶池月（烟波行）
黄裳（宋代）

扁舟寓兴，江湖上、无人知道名姓。忘机对景，咫尺群鸥相认。烟雨急、一片篷声碎，醉眼看山还醒。晴云断，狂风信。寒蟾倒，远山影。谁听。横琴数曲，瑶池夜冷。这些子、名利休问。况是物、都归幻境。须臾百年梦，去来无定。向婵娟、留住青春，笑世上、风流多病。蒹葭渚，芙蓉径。放侯印，趁渔艇。争甚。须知九鼎，金砂如圣。
华清词
刘禹锡（唐代）

日出骊山东，裴回照温泉。楼台影玲珑，稍稍开白烟。
言昔太上皇，常居此祈年。风中闻清乐，往往来列仙。
翠华入五云，紫气归上玄。哀哀生人泪，泣尽弓剑前。
圣道本自我，凡情徒颙然。小臣感玄化，一望青冥天。
行香子 别恨
王士禄（清代）

别恨曾谙，往事重拈。记临歧、暮色红帘。牵衣回抱，细语喃喃。

见眉痕重，泪痕滴，酒痕咸。

峡云归后，雨来空识，只宵阑、梦断魂黏。孤眠无赖，回忆何堪。

是炉香歇，发香腻，被香甘。
次韵弟观似单君范
陈著（宋代）

聚忽如萍散忽云，今朝得见满腔春。
诗书有味兵前友，官府无腔天下人。
相对两穷消白日，不交一语到红尘。
梅花纸帐寒初试，尽可留连似病身。
天台石梁雨后观瀑歌
魏源（清代）

雁湫之瀑烟苍苍，中条之瀑雷硠硠，匡庐之瀑浩浩如河江。
惟有天台之瀑不奇在瀑奇石梁，如人侧卧一肱张。
力能撑开八万四千丈，放出青霄九道银河霜。
我来正值连朝雨，两崖逼束风愈怒。
松涛一涌千万重，奔泉冲夺游人路。
重冈四合如重城，震电万车争殷辚。
山头草木思他徙，但有虎啸苍龙吟。
须臾雨尽月华湿，月瀑更较雨瀑谧。
千山万山惟一音，耳畔众响皆休息。
静中疑是曲江涛，此则云垂彼海立。
我曾观潮更观瀑，浩气胸中两仪塞。
不以目视以耳听，斋心三日钧天瑟。
造物贶我良不悭，所至江山纵奇特。
山僧掉头笑休道，雨瀑月瀑那如冰瀑妙。
破玉裂琼凝不流，黑光中线空明窈。
层冰积压忽一摧，天崩地坼空晴昊。
前冰已裂后冰乘，一日玉山百颓倒。
是时樵牧无声游屐绝，老僧扶杖穷幽讨。
山中胜不传山外，武陵难向渔郎道。
语罢月落山茫茫，但觉石梁之下烟苍苍、雷硠硠，挟以风雨浩浩如河江。
谢曾宾谷运使刻先侍御兄诗集
王烻（清代）

孔融座上本萧条，张劭坟头更寂寥。海内何人求谏草，江干有寂识诗瓢。

封函远寄非前诺，酹酒长吟当大招。留取一编问千载，此情未觉古人遥。
与独孤穆冥会诗 其一 县主赠穆
临淄县主（唐代）

江都昔丧乱，阙下多搆兵。豺虎恣吞噬，干戈日纵横。

逆徒自外至，半夜开重城。膏血浸宫殿，刀枪倚檐楹。

今知从逆者，乃是公与卿。白刃污黄屋，邦家遂因倾。

疾风知劲草，世乱识忠臣。哀哀独孤公，临死乃结缨。

天地既板荡，云雷时未亨。今者二百载，幽怀犹未平。

山河风月古，陵寝露烟青。君子秉祖德，方垂忠烈名。

华轩一惠顾，土室以为荣。丈夫立志操，存没感其情。

求义若可托，谁能抱幽贞。
日夕望江山赠
何逊（南北朝）

湓城带湓水，湓水萦如带。日夕望高城，耿耿青云外。

城中多宴赏，丝竹常繁会。管声已流悦，弦声复凄切。

歌黛惨如愁，舞腰凝欲绝。仲秋黄叶下，长风正骚屑。

早雁出云归，故燕辞檐别。昼悲在异县，夜梦还洛汭。

洛汭何悠悠，起望登西楼。的的帆向浦，团团月映洲。

谁能一羽化，轻举逐飞浮。
朝阳洞
孙抗（宋代）

险绝信天开，春萝荫古苔。
不愁云影闭，先得日光来。
片石充棋局，凉坡递酒杯。
东风偏著意，草木烂成堆。
和喻景山赋梅韵
陈宓（宋代）

质白偏能照玉船，体轻终爱舞蹁跹。
眼前欲赋半妆额，梦里须携五色掾。
愁对素蟾寒寂寞，故烧红蜡暖清娟。
寄声青女休相妒，不学海棠酣夜眠。
东轩
陆游（宋代）

终日在东厢，闲消百刻香。
一枰分黑白，双砚列朱黄。
荷气侵帘馥，桐阴覆井凉。
前知今夕梦，孤榜上潇湘。
摸鱼儿·卷珠帘
赵崇嶓（宋代）

卷珠帘、几番花信。轻寒犹自成阵。一年芳事如朝梦，容易绿深红褪。寒食近。惟自有、断肠垂柳禁春困。琐窗深静。悄叠损缕衣，凝尘暗掩，金斗熨清润。章台恨。准拟芳期未稳。旧游细把重忖。鉴鸾钗凤平分久，留取年时心印。谁与问。待试写花笺，密寄教郎认。妒香怜粉。欲写却还羞，轻颦浅叹，字字揽方寸。
吏部侍郎李公
靖康小雅（宋代）

烈烈李公，实备全德。
义动幽明，气贯金石。
扈跸敌营，爰究忠烈。
杞人之忧，废立大厄。
公挺不雇，二将面叱。
勇甚雷霆，天地动色。
命轻鸿毛，名高斗极。
燎炎之焚，不变蓝璧。
滔天之溺，砥柱独立。
死得其所，震耀方册。
初冬旅舍早怀
怀浦（唐代）

枕上角声微，离情未息机。梦回三楚寺，寒入五更衣。

月没栖禽动，霜晴冻叶飞。自惭行役早，深与道相违。
邻曲有未饭被追入郭者悯然有作
陆游（宋代）

舂得香粳摘绿葵，县符急急不容炊。君王日御金华殿，谁诵周家七月诗。
书怀寄李相如
晃冲之（宋代）

秋风吹畦蔬，农事亦已阑。
黄黄杞下菊，佳色尸冢间。
我生复何如，憔悴尝照颜。
清晨戴星出，薄莫及日还。
肮脏二址载，老发羞儒冠。
天未有佳人，秀擢如芝兰。
怃然念夙昔，风流得余权。
缅想蒲柳姿，与君同岁寒。
一别事瓦裂，令人气如山。
夜宴安乐公主新宅应制
徐彦伯（唐代）

凤楼开阖引明光，花酎连添醉益香。

欲知帝女薰天贵，金柯玉柱夜成行。
句 其四
曾肇（宋代）

阶除翠色迷宫草，殿阁清阴老禁槐。
新梅寄春卿给事
刘敞（宋代）

徂岁嗟无奈，新花笑自如。雪魂消去未，春色复归初。

欲折意空远，少留香有馀。一枝寄驿使，浪语故愁予。
谨赋五言一章赠别致政太师
王安礼（宋代）

封国营邱近，行胪洛水浑。位齐师尚父，名重相公孙。

勋业归宗祏，威声寄塞垣。安居今日老，魏阙此心存。

祖燕临华省，赓歌屈至尊。里门多喜色，云汉在瑶琨。
题宣和画鹅雏卷 其一
蓝仁（明代）

柳下金沟煖似汤，羽翎全短毳毛长。睿思不及鹰扬力，爱画舟前似酒黄。
晚泊湓浦逢冷节
杨基（明代）

小雨笼阴护晚霞，柳边停棹听啼鸦。
湖光已绿皆春草，风信犹寒是杏花。
到处青鞋随蛱蝶，谁家红袖泣琵琶。
匆匆客里逢佳节，那得行人鬓不华。
题孙舜俞府判瑞石图
杨万里（宋代）

鸡冠山青龟浦碧，松桂梢云三万尺。
何年星霣化为石，风吹木凝冰玉色。
仙人擘开光烛天，山下人家夜不眠。
松花桂子落如雪，飞入石中坚似铁。
石中种树人不知，石中生树人始奇。
君不见只今瑞图满四海，骚人诗卷牛腰大。
龙潭路望隔江桃叶山
洪繻（清代）

隔江有名山，佛狸曾驻马。饮马可渡江，天堑阻山下。

汤汤限南北，长江终古泻。一朝王气终，隋师盈陈野。

美人传艳声，至竟亡陈社。江上晋王冈，曾此受降者。

异代送青山，一井贻黄瓦。抱膝张丽华，细腰同一把。

桃叶歌声哀，玉树歌声冶。迎接过江来，桃根亦难舍。

一望瓜步空，谁将金粉写。山水尚依依，无愁有泪洒。
四月上澣日同寮约游西湖十绝
张镃（宋代）

卖龟船小漾漪涟，折得蘋花亦当钱。
我自沧洲隔三载，此花风调只依然。
读仙书
张镃（宋代）

飞楼半天真人居，玉幢金蕤龙虎舆。层门十丈拥翠树，枝磨有声作灵语。

邪劣未除嗟异路，紫云翻袍两仪舞。赤巾使者呼女鬟，吟风飒飒鹅笙寒。

迎月殿高句难攀，踏珠出水如出雾，三十六凤空银湾。
酬寺簿录示胡康侯戒明仲治郡遗训
罗愿（宋代）

别驾游心到古初，时将前辈警公馀。异时治行传青史，名字牵联倘得书。
东皋
唐元（元代）

喧晨步东皋，春风袭杖屦。
溪流带落花，晴烟袅飞絮。
濯足竹边泉，散策松下路。
幽禽忽惊起，飞过溪南树。
林深疑无人，俄闻响机杼。
挽谭邦鉴 其二
胡寅（宋代）

契好联三世，交情晚更深。宦游乖握手，书到岂论心。

叹失超胜愿，愁闻相挽音。平生一尊酒，已矣不同斟。
凤凰台上忆吹箫 咏菊
陈蕴莲（清代）

广陌秋高，小窗风冷，篱边点缀轻黄。试下阶摘取，襟袖皆香。

不是等闲桃李，趁芳菲、爱踏春阳。试看我、亭亭瘦影，尽耐严霜。

商量。欲拌一醉，借色染云笺，香沁诗肠。况谢庭觞咏，莫问柴桑。

更少些儿俗韵，云髻畔、插满何妨。还乞取，花心花实，归献高堂。
失调名
周辉（宋代）

生怕冻损蜂房，胆瓶汤浸，且与温存著。
青山白云图
钱仲益（元代）

连山盘盘隔溪水，翠滴风光净如洗。松梢日出初雨晴，满地白云收不起。

溪穷路转石径斜，隔溪遥见山人家。柴门深闭人不见，暖风吹落朱藤花。

良工邈得无穷景，坐玩令人发深省。何由筑室住山间，长卧云窗弄秋影。
送李伯襄太史还朝便道访西湖终南诸胜
伍瑞隆（明代）

三城春草绿纷纷，万里扁舟此送君。人在玉堂仙作吏，翰传金纸凤为文。

花连驿路莺声远，梦绕离亭叶影分。便借子长游亦得，应知词赋愈淩云。
山居杂诗九十首
曹勋（宋代）

高原收菽麦，下田插禾秧。
田头与地尾，一一意所量。
躬耕辨好怯，择种均丰荒。
所以终岁间，食米不及糠。
德柔尝许作鞍玉辔且数年矣作诗以督之
耶律楚材（元代）

异物当时许晋卿，几年思渴动诗情。龙庭风细沙堤软，玉辔雕鞍正好行。
石钟山记
苏轼（宋代）

《水经》云：“彭蠡之口有石钟山焉。”郦元以为下临深潭，微风鼓浪，水石相搏，声如洪钟。是说也，人常疑之。今以钟磬置水中，虽大风浪不能鸣也，而况石乎！至唐李渤始访其遗踪，得双石于潭上，扣而聆之，南声函胡，北音清越，桴止响腾，余韵徐歇。自以为得之矣。然是说也，余尤疑之。石之铿然有声者，所在皆是也，而此独以钟名，何哉？

元丰七年六月丁丑，余自齐安舟行适临汝，而长子迈将赴饶之德兴尉，送之至湖口，因得观所谓石钟者。寺僧使小童持斧，于乱石间择其一二扣之，硿硿焉。余固笑而不信也。至暮夜月明，独与迈乘小舟，至绝壁下。大石侧立千尺，如猛兽奇鬼，森然欲搏人；而山上栖鹘，闻人声亦惊起，磔磔云霄间；又有若老人咳且笑于山谷中者，或曰此鹳鹤也。余方心动欲还，而大声发于水上，噌吰如钟鼓不绝。舟人大恐。徐而察之，则山下皆石穴罅，不知其浅深，微波入焉，涵澹澎湃而为此也。舟回至两山间，将入港口，有大石当中流，可坐百人，空中而多窍，与风水相吞吐，有窾坎镗鞳之声，与向之噌吰者相应，如乐作焉。因笑谓迈曰：“汝识之乎？噌吰者，周景王之无射也；窾坎镗鞳者，魏庄子之歌钟也。古之人不余欺也！”

事不目见耳闻，而臆断其有无，可乎？郦元之所见闻，殆与余同，而言之不详；士大夫终不肯以小舟夜泊绝壁之下，故莫能知；而渔工水师虽知而不能言。此世所以不传也。而陋者乃以斧斤考击而求之，自以为得其实。余是以记之，盖叹郦元之简，而笑李渤之陋也。
夏秋之交小舟早夜往来湖中绝句
陆游（宋代）

城南天镜三百里，缭以重重翡翠屏。
最好长桥明月夜，寄船策蹇上兰亭。
句 其一
石懋（宋代）

燕南雪花大于掌，冰柱悬檐一千丈。
颂古一百二十一首
释宗杲（宋代）

一口吸尽西江水，甲乙丙丁庚戊己。
咄咄咄，囉囉哩。
送李廷评知福清县
余靖（宋代）

世阀茂儒绅，瓯闽宠命新。
县图遥尽海，乡树密藏春。
供帐莺将老，登车雉已驯。
行闻趋召节，旧美政如神。
孤山寺端上人房写望
林逋（宋代）

底处凭阑思眇然，孤山塔后阁西偏。
阴沉画轴林间寺，零落棋西葑上田。
秋景有时飞独鸟，夕阳无事起寒烟。
迟留更爱吾庐近，只待重来看雪天。
用厚后弟强甫韵
刘克庄（宋代）

春困齁齁卧蝶庵，欠伸跳出大槐南。
漂摇不借乌栖一，迂拙羞营狡窟三。
投辖孟公方痛饮，惊筵焦遂勿高谈。
谷神若果能无死，秦失何由却吊聃。
送刘司训迁合江掌教且便道还万安
陈琛（明代）

秋声入井梧，凉气生高竹。欲别此先生，稍烦我心曲。

光风久在闽，化雨将行蜀。归去近重阳，清樽还对菊。
冬日杂兴
赵蕃（宋代）

要识丰年象，闲观别墅诗。
鸡声一閒暇，人语两娱嬉。
北阙非无怒，东皋且自怡。
物华从晼晚，吾意亦差池。
乙卯仲春丁奠毕作王颂一首呈承祭之王颂曰
赵汝腾（宋代）

於穆素王，天纵将圣。
小用于鲁，振挈纲领。
莱兵面却，齐人退听。
三都隳奸，两观锄佞。
市无饰贾，朝无乱政。
少壮悉逊，道涂不竞。
曲阜大治，诸侯交儆。
女乐间之，可以出迸。
俟膰不至，于卫之境。
留不暖席，去复俄顷。
秘围于匡，幸释以甯。
归主蘧瑗，耻居次乘。
彷徨过宋，流离在郑。
{左鬼右隹}恶羽礼，木不留影。
立郭东门，累然谁省。
在陈徘徊，弗授寸柄。
河水洋洋，不渡者命。
蒲盟止兵，蔡惧设穽。
楚尼书社，彼哉谗胜。
辙环靡归，不容何病。
十有四年，鲁复来聘。
亦莫果用，六经是订。
易系礼编，诗删书定。
私淑三千，弦歌雩咏。
维持太极，与天地并。
贤於尧舜，功用之盛。
专飨南面，此感彼应。
笾豆牲牢，庭燎辉映。
万有千载，垂于祀令。
承祭儒绅，孰取不敬。
何以事之，存心养性。
钱詹事座上观沈石田画桧歌
姚鼐（清代）

三百年中画第一，天趣横流腕閒出。弟子尚作文徵明，先生自入董源室。

长卷大树为者难，屈伸神鬼开云关。忽移拔地风霆閒，纸上已作千年斑。

常熟萧梁七星桧，七株今尚三株在。一株横空偃圆盖，二株曾遭雷火焚，直干依然挺灵怪。

海气沉霾古观中，行人太息虞山外。徵君携客游观之，自从图成复写诗。

岂徒草木生颜色，谈笑风流皆可思。吾家乃在舒州住，未过镇江东一步。

曾闻此桧不曾逢，却忆江帆建康路。壬申之岁给事园，往看六朝之松树。

长鬣上激虬龙呜，蜷身下作狻犀怒。江寒浪涌排风烟，日落天空走云雾。

此松此桧遥相望，神物而今松独亡。樵薪荆棘谁当念，寂寞岩阿亦可伤。

人閒贵贱诚难测，且展烟霞吐胸臆。作画看山终此身，富贵不以离其亲。

已逢洪治升平日，更作东吴偃卧人。古树江南春复春，可怜轮辙尽劳薪。

世閒诗画犹馀事，令我长思真逸民。
念奴娇 西溪词人祠堂落成，与祭，次吷庵韵
陈曾寿（清代）

寒香初荐，有衣冠入梦，宵魂曾昵。英气清愁销已尽，赢得溪山片席。

鸥路明边，雁行低处，冉冉秋无极。烟花难剪，尊前风景犹昔。

应记南渡人来，旧京望断，楼角寒吹笛。寂寞千秋谁泪洒，剩有红芙露泣。

结集缘深，贪多癖在，不负閒吟笔。芦中身世，扁舟华发惊白。
次韵孟师翰凤儿花滴滴金 其一
张矩（宋代）

彩凤与幽花，动植自形色。命名取肖似，造化何容力。

丹穴呈九苞，夜梦或吐白。未若秋中芳，荣悴了无迹。
鹰坊歌与夏重恺功同赋
唐孙华（清代）

水磨园亭清且幽，碧柳阴浓古木稠。偶然携客避炎暑，腥风忽觉来飕飕。

云作闲坊为养鹰，名材不惜千金收。板屋羁栖拳铁爪，浮云仰视张金眸。

就中海青独称最，传闻出自青海头。锐头猛脑特神俊，自矜耻与群鹯俦。

杉鸡竹兔不足取，气吞乳虎欺氂牛。白山黑水出异产，在昔辽代曾穷搜。

诛求因结女真怨，无端两国兴戈矛。爱鹤爱鹰皆速祸，羽物何事常招尤。

头鹅盛宴付逝水，晾鹰高台成古丘。冰天朔漠馀杀气，江山不改奇毛留。

从来异物聚所好，携笼走马来荒陬。人间养鹰如养士，一时效用三时休。

多畜驯鸽供喂饲，流血渗漉沾衿喉。填肠满嗉意未已，一饱欲傲梁边鹙。

乃知惠养多幸窃，肉食未必皆能谋。虞人悬衡揣斤两，躯骨轻重须相侔。

肥苦钝迟瘦无力，上臂能辨劣与优。空仓饥雀日叫噪，一出往往逢罝罦。

尔曹攫肉偏远患，得食那敢辞笼囚。譬若猛士飨牛酒，投石奋欲偿恩仇。

觜距久闲求自试，常思一举翻高秋。鹰乎鹰乎盍努力，霜天风紧将离韝。

鸟中恶物正不少，早拉训狐擒鸺鹠。功成山薮得清廓，愿汝仍化林间鸠。

勿戕胎卵惊鸾凤，阿阁万一重来游。
登北固山游甘露寺
金武祥（清代）

危峰独立迥淩虚，万里苍茫眼界舒。第一江山推北固，千秋形势壮南徐。

孤亭直欲超云表，铁塔犹存历劫馀。说到沧桑增感慨，寺门凭眺意何如。
星星峡
韦佩金（清代）

平沙浩如海，古石辗尽烂。一朵飞来峰，巨掌擘各半。

山心既内养，石理不外散。暗泉流草根，注涧却复断。

方当入山初，但觉马蹄慢。景聚无虚引，境新得遥看。

人居同虎帐，僧饭煮鸾毈。幽榻留云多，闲窗借青汉。

月廊老树垂，风殿春灯乱。驿程与流年，夜烛光中换。

怪底寻梦难，铃语歇已旦。
新秋东郊游瞩
俞允文（明代）

高斋散凉气，秋郊欣遐瞩。
旷岭赴遥波，清云响疏木。
日入会田赴，荒蹊锄钩涘。
孤村生夕烟，新苔入鸣犊。
归来无余物，山月乱简牍。
诗酒怀赵德庄
杨万里（宋代）

旧日张三影，今时赵半杯。谁将牌印子，牒过草庐来。

一代风流尽，馀年鬓发催。愁边对诗酒，怀抱向谁开。
池上芙蓉
杨公远（宋代）

小池擎雨已无荷，池上芙蓉映碧波。初试晨妆铜镜净，未醒卯醉玉颜酡。

一秋造化全钟此，十月风光尚属他。除却篱边丛菊伴，别谁能奈晓霜何。
宫词 其九十四
周彦质（宋代）

二月春宫折杏花，垂梢繁蕊闹交加。折来已觉柔枝重，插向搔头宝髻斜。
夜梦故人诗
何逊（南北朝）

客心惊夜魂。
言与故人同。
开帘觉水动。
映竹见床空。
浦口望斜月。
洲外闻长风。
九秋时未晚。
千里路难穷。
已如臃肿木。
复似飘飖蓬。
相思不可寄。
直在寸心中。
同欧子直刘庶仙登小云山
王夫之（明代）

青天下镜倒晴空，战垒仙坛碧万丛。终遣屈平疑邃古，谁从阮籍哭英雄。

大荒落日悬疏槛，五岭孤烟带远虹。独坐上方钟磬里，消沈无泪洒羊公。
盗窃陈氏忠孝录稿吊其诸孙嘉猷
邵宝（明代）

孤忠千载剩徽音，家乘而今竟陆沉。片纸不遗胠箧手，数行空陆盖棺心。

斯人自信怀无璧，何地犹疑购有金。四十年来方再读，为君惆怅古城阴。
董谕德文玉归省其父太守德初诗以寄之德初余同年进士也
王鏊（明代）

琼林三百英雄辈，海北天南复几人。独喜长庚陪晓月，更誇威凤应昌辰。

词垣正印斯文远，曲水浮觞禊事新。万木青松何足羡，与君同阅八千椿。
词笑令（十首并诗·①王昭君）
秦观（宋代）

诗曰：汉宫选女适单于。明妃敛袂登毡车。玉容寂寞花无主，顾影低回泣路隅。行行渐入阴山路。目送征鸿入云去。独抱琵琶恨更深，汉宫不见空回顾。

回顾。汉宫路。杆拨檀槽鸾对舞。玉容寂寞花无主。顾影偷弹玉箸。未央宫殿知何处。目送征鸿南去。
浣溪沙（送杜仲高）
黄机（宋代）

绿绮空弹恨未平。可堪执手送行人。碧酒谩将珍重意，莫辞斟。

我定忆君吟渭北，君须思我赋停云。未信高山流水曲，断知音。
句
章颍（宋代）

两州南北护梅关，尽日人行石壁间。
寄张季长
陆游（宋代）

发不胜簪短褐宽，每因临镜叹衰残。
未尝三日不服药，虽满百年终阖棺。
旧友岂知常阻阔，一尊那得叙悲欢？锦官花重应如昔，直欲凌风借羽翰。
过招贤渡档四首
杨万里（宋代）

倦游客子自无聊，不是江山景不饶。
危岸崩沙新改路，断渠横石自成桥。
春暮宿湖山兰若
林鸿（明代）

雨歇众芳晚，幽寻宿梵筵。闻经方丈里，听法比丘前。

远径投昏鸟，荒山啸夜猿。天花飘嶂月，玉磬度萝烟。

殿古苔衣合，湖光月镜圆。仰扳星斗近，俯视地维偏。

心静空尘到，身閒与世迁。三生应得悟，来此问安禅。
清平乐 元贞元旦
卢挚（元代）

元贞更号。日月开黄道。试看韶华何处好。击壤康衢父老。

相将华马儿童。崧高万岁声中。洛浦海花香里，人间第一春风。
西亭王孙许殿卿左相远寄牡丹芍药赋此志谢
王世贞（明代）

牙牌占彩贴红纱，袅袅双茎欲努芽。玉案遥将溱洧水，金盘绝胜魏姚家。

分从汉掌俱沾露，种出梁园不让霞。为报江南佳丽甚，王孙春色到天涯。
谢章泉再以前韵见寄三首
刘宰（宋代）

书贤从事我非刘，杰句君争万壑流。
拟学岑参酬杜甫，可能列子识壶丘。
倦游审已县车矣，问字犹多载酒不。
无限相思梅发处，手催残雪嗅枝头。
念奴娇 其八 江行用东坡韵
梁清标（清代）

吴头楚尾，挂长帆、别是一般风物。白浪排空天作堑，界破东南半壁。

远树微茫，遥峰断续，夹岸霜如雪。烟波无恙，消磨几许人杰。

坐听鼓吹中流，候风回五两，棹歌齐发。向晚推窗指顾中，数点渔灯明灭。

牛斗浮槎，乡关回首处，顿更毛发。空江渺渺，凭栏凉转新月。
学易斋
王迈（宋代）

太极分阴阳，生生之谓易。易有乾之元，生意露消息。

先生易中乾，日用而饮食。全体纯是仁，本自玄中得。

克己下工夫，心台皎如日。处则为颜曾，出则为禹稷。

所以学易斋，孜孜奉天职。满腔皆春和，八荒开寿域。
放言 圣贤 其十八 十四寒
谢元汴（明代）

凤凰所不至，踽踽圣贤寒。及气天心忍，值亢人理刓。

峡猿哭月死，岛鹤泪秋乾。不识九州大，无方裁箨冠。
临江仙 题山园遥青阁
唐元观（清代）

野径苔荒客少到，双扉春昼常关。朱栏曲曲水流湾。

莺啼修竹里，犬吠白云间。

远翠飞来白似练，望中碧浪青山。桃花烂漫竹成斑，杖藜沽酒出，麋鹿采芝还。
西陬牧唱词二十六首 其二十四
王芑孙（清代）

雷音千佛起何时，山号鸣沙果亦奇。集古录中参阙轶，拓来蝉翼太宾碑。
金馀元遗山来拜祖庭有纪行十首遂倚歌之先后殊时感慨一也 和元遗山六首
王奕（元代）

壮哉景陵宫，龟屃极神猛。洪惟大庭库，制度合雄骋。

圣世尚封崇，功拟天地并。中天怪事发，灵长转俄顷。

我登望岳台，一慨心自领。涿鹿策奇勋，自谓出天幸。

大运旋丸棋，捧首归旧鼎。富贵积金台，础砾掩营屏。

倘无六籍在，讵免胥狒犷。下土位人上，奈何不深儆。
同孙构免官后登蓟楼
张谓（唐代）

昔在五陵时，年少心亦壮。尝矜有奇骨，必是封侯相。

东走到营州，投身似边将。一朝去乡国，十载履亭障。

部曲皆武夫，功成不相让。犹希虏尘动，更取林胡帐。

去年大将军，忽负乐生谤。北别伤士卒，南迁死炎瘴。

濩落悲无成，行登蓟丘上。长安三千里，日夕西南望。

寒沙榆塞没，秋水滦河涨。策马从此辞，云山保闲放。
富林春晓
陆德蕴（明代）

旭日始启旦，鸟声出烟萝。
草堂检春事，花落风檐多。
醉春风 案《东白堂词选》题作「别怨」
俞士彪（清代）

曾说休迤逗。何事轻分手。别来莫道不相思，彀。彀。

彀。残月帘西，莫云楼上，那些时候。

春色来何骤。人意应非旧。归期曾指杏花残，谬。谬。

谬。望到如今，看看又是，海棠开后。
晒茧
范成大（宋代）

隔篱处处雪成窝，牢闭柴荆断客过。
叶贵蚕饥危欲死，尚能包裹一丝窠。
三月二十一日泛舟十绝
刘克庄（宋代）

退之岁晚南溪上，把钓联诗得几回。
便与乌衣群从约，及身强健更频来。
绝句六十四首 其五十
张伯端（宋代）

不识阳精及主宾，知他那个是疏亲。房中空闭尾闾穴，误杀阎浮多少人。
蛇首岩
求仲弓（宋代）

石如蛇首隐林端，未得风雷且蛰蟠。俗眼莫嫌无变化，待生头角始堪观。
望海潮 寄保下胡仲明
马需庵（元代）

流年如电，归心似水，求田问舍悠悠。蚁穴蜂衙，燕巢鸠计，元龙久厌拘囚。回首羡沙鸥。待清风北渚，明月南楼。奈世事多艰，此身天地一虚舟。青衫白发堪羞。岂儒冠误我，命压人头。太学三年，京华十口，算来依旧淹留。别后几经秋。想音容渐老，文采风流。安得浮香亭上，羯鼓
更漏子
杜安世（宋代）

镂金环，连玉珥。颗颗蚌蛤相缀。偎粉面，映莲腮。露浓花正开。

冷光凝，员影重。几度偷期摇动。山枕上，恐人知。摘嫌纤手迟。
十二年冬江西温暖，喜元八寄金石棱到，因题此诗
白居易（唐代）

今冬腊候不严凝，暖雾温风气上腾。山脚崦中才有雪，

江流慢处亦无冰。欲将何药防春瘴，只有元家金石棱。
偈颂一百二十三首 其六十五
释普度（宋代）

十五日已前，银山铁壁。十五日已后，铁壁银山。正当十五日，一尘不立天地宽，那知更有上头关。
和张达道先生三首
曹勋（宋代）

寒暑今应不见侵，聊将内事付清吟。
不妨帝泽骈蕃处，燕坐山房花木深。
蟾宫曲·梦中作
郑光祖（元代）

半窗幽梦微茫，歌罢钱塘，赋罢高唐。风入罗帏，爽入疏棂，月照纱窗。缥缈见梨花淡妆，依稀闻兰麝余香。唤起思量，待不思量，怎不思量！
金国贺正旦使人到阙紫宸殿宴致语口号
崔敦诗（宋代）

仗转曈曈晓色暾，千官齐望赭袍尊。
食苹鸣鹿迷天乐，泳藻游鱼沐圣恩。
香泛流霞涵雨露，春随和奏满乾坤。
使华同上南山寿，近识宸颜一倍温。
梦中作
陆游（宋代）

万里行求药，三生誓弃官。
鹤巢投暮宿，松麦续朝餐。
进火金丹熟，凌风玉宇寒。
人间日月速，岁历又将残。
和颜长官百咏·渔父
朱继芳（宋代）

推起篷窗抱月眠，三三两两柳边船。
不须听说文王事，孤负渔竿八十年。
春日书抱柬当道诸君子二首 其一
皇甫汸（明代）

鳞次岁方献，骀荡化攸同。冻树荷灵曜，潜颖熙朝融。

乘木政且平，升阶泽斯丰。奉三超神理，吹万等玄功。

既渐八埏外，复被九垠中。泰来有畴祉，时往无再逢。

牵世讵婴网，司晨犹在笼。效知匪患位，处才俾休躬。

谁谓一羽弱，飏之戾层空。惧贻抢榆笑，愿托扶摇风。
朱仲文和诗用齐山韵以酬
王十朋（宋代）

蜀山同我上崔嵬，峡水相随共载回。秋月迎人霅川去，义风吹载浙江来。

山游未尽无穷力，酒兴应嫌有限杯。准拟吴中作重九，菊花休道不须开。
寄曾牧庵
萧立之（宋代）

丹林自语叶骚骚，寒入江南入缊袍。丘壑风流须我辈，弓刀事业付儿曹。

神灵助晋天机转，妊姒兴周庙算高。相不当侯吾事了，不妨羹泡煮溪毛。
遇醉道士
施肩吾（唐代）

霞帔寻常带酒眠，路傍疑是酒中仙。

醉来不住人家宿，多向远山松月边。
疏影 水仙，同若绮妹作
张绉英（明代）

兰闺深窅。正画帘不卷，烟篆低袅。整日相看，玉骨娉婷，清绝小窗晴晓。

陈王曾识凌波步，想一样、盈盈娇小。是谁将、倩影移来，化作一枝香草。

为忆深宫旧事，杜鹃啼血后，幽恨多少。洗净铅华，展尽芳心，只有闲愁未了。

孤根已分随冰雪，莫更被、东风吹老。算幽香、肯让梅花，耐得十分寒峭。
客有以戏鱼竹枕见饷作此谢之
李彭（宋代）

蕲州笛竹含风漪，缥瓷斲月聊相依。白头苦风痴女问，岁晚乃知非所宜。

公从何处得此枕，劲节储霜馀凛凛。游戏真同赴壑鱼，小窗夕阳助酣寝。

饵甘钓深安可图，长网横江嗟已疏。我宁低昂弄清泚，绝胜缕切太官厨。

莫作枯鱼过河泣，寄声鲂鱮慎出入。长伴幽人蓑笠眠，梦破寒沙风雨急。
摸鱼儿　 金陵秋夜
刘基（明代）

正凄凉，月明孤馆，那堪征雁嘹唳。不知衰鬓能多少，还共柳丝同脆。

朱户闭，有瑟瑟萧萧，落叶鸣莎砌。断魂不系，又何必殷勤，啼螀络纬，相伴夜迢递。

樵渔事，天也和人较计，虚名枉误身世？流年衮衮长江逝，回首碧云无际。

空引睇？但满眼、芙蓉黄菊伤心丽。风吹露洗。寂寞旧南朝，凭阑怀古，零泪在衣袂。
山中作
胡仲参（宋代）

村居便野性，况复是清秋。
为爱山间好，因成旬日留。
林深喧鸟雀，露重滴松楸。
昨夜新寒入，篝灯覆弊裘。
闻新雁有感
陆游（宋代）

新雁南来片影孤，冷云深处宿菰芦。
不知湘水巴陵路，曾记渔阳上谷无？
次韵钱郎中豫六客堂碧澜堂二绝 其二
王十朋（宋代）

一樽相对眼俱明，细话同僚旧日情。汉世郎官亦华发，恨无诗句似君清。
应梦游
赵抃（宋代）

龙穴藏身稳，泉源抚掌清。红尘人绝虑，白日世长生。

我分谙冲寂，谁能顾利名。梦中休指笑，又作洞霄行。
暮冬送苏四郎徯兵曹适桂州
杜甫（唐代）

飘飘苏季子，六印佩何迟。早作诸侯客，兼工古体诗。

尔贤埋照久，余病长年悲。卢绾须征日，楼兰要斩时。

岁阳初盛动，王化久磷缁。为入苍梧庙，看云哭九疑。
虞美人 其一 寄人觅梅
范成大（宋代）

霜馀好探梅消息。日日溪桥侧。不如君有似梅人。歌里工颦妍不、两眉春。

疏枝冷蕊风情少。却称衰翁老。从教来作静中邻。冷淡无言无不、也无颦。
马要寺
周弼（宋代）

水国何年寺，萧条野渡边。
僧驱田雀倦，神抱海犀眠。
细网垂秋屋，残灯泊暝船。
数家枯柳下，犹有旧人烟。
喜雪呈李公择
苏辙（宋代）

秋来旱已久，雪至亦不薄。
沉沉夜未眠，蔌蔌声初落。
霏微入疏户，眩晃先朱阁。
披衣视群动，照屋始惊愕。
晨起犯清寒，繁阴看溟漠。
乔林冻相倚，隙瓦干犹烁。
孤村掩圭窦，深迳没芒屩。
平野恣汗漫，四山增荦确。
晚色漏斜阳，林光粲相错。
氛埃一清荡，疫疠解缠缚。
寒蔬养春芽，宿麦布冬脚。
官居亦何赖，岁事信所托。
逋逃幸一饱，剽盗止群恶。
无事乐自多，有酒庶可酌。
我行今不久，公到时方昨。
丰穰识天意，暇豫可前约。
齐厨虽无余，宾客甚易诺。
行须酒壶倒，莫待阴云剥。
偈颂一百二十三首
释祖钦（宋代）

坐教直，猛著力。
提个狗子佛性无，万缘俱屏息。
似银山，如铁壁。
蓦然一拶粉碎，天地空，
人境忘，寤寐如，
死生一。万别千差尽空寂。
春
佚名（宋代）

草根未放晓霜稀，骤冷初暄蝶倦飞。
行到碧桃花下看，新花良是旧枝非。
二月二日尊经阁望郊外山水二首 其一
赵孟頫（元代）

朝登西北楼，遐景舒我怀。熹微晨光动，窈窕春增华。

草木罕悴色，山川一何佳。悠然斜川意，千载与我谐。

及兹春服成，言咏乐无涯。此理将不泯，弃之良可嗟。
南柯子·太上玄元祖
侯善渊（元代）

太上玄元祖，生居浩劫先。首初传教五千言。演正无疑，谁晓此幽玄。尽吃迷心药，谁餐续命丹。邪门曲教自缠绵。死堕阴囚，永劫镇黄泉。
皇城中花园讥刘白赏春不及
令狐楚（唐代）

五凤楼西花一园，低枝小树尽芳繁。

洛阳才子何曾爱，下马贪趋广运门。
湘江有感上王内翰
释行肇（宋代）

达士弦性直，佞人胶辞柔。
靳尚一言巧，灵均千古愁。
孤蟾魄长在，寒云恨难收。
空使湘江水，至今无濁流。
军宴诗五章
姚燮（清代）

棨门传鼓，画绦四悬。刀不出匣，弓不上弦。六军卸甲，窄衣皂鲜。

素晖满城，空雕弄烟。似有佳采，绚乎山川。朱缨蕤蕤，分貂佩蝉。

气象睥睨，祜召于天。协以渊德，有忧尽捐。愿为槃石，奠千百年。

皇猷式廓，清曜荡尘。大勋告蒇，殊轨曷分？穷竭山海，上醴具陈。

水兰泽幕，晨风汎薰。目翔颐舞，仪情接暄。龙马在絷，勃窣中原。

扫门传迓，礼肃寅宾。视无暌体，何所怨瞋？

鼙舞载宜，朱鹭节之。毋觌吾慝，罔启尔疑。藻花流媚，暗隅月嬉。

扑朔迷睐，春芬点衣。垂幕六户，秘舞孰窥？虹孛喷薄，冶想与追。

华烛再灺，不思骑归。有抚剑者，自识居卑。河星夜紫，仰目睢睢。

天海不滓，朗如镜蕖。忘机谢警，止舰其凫。顺以为好，非敢献愉。

皎皎明誓，脱掌之珠。稽首北极，天皇上都。泰阶文宿，灿焉六符。

昆崙东下，百川灌输。用昭宴乐，厥乐谁踰？

张髯若戟，醉拭宝刀。空濛天绮，拂落蜺旄。穆迦万里，飞霜正高。

夜光在握，㪺以蒲桃。徘徊中度，不闻轩嚣。休而获逸，藉补前劳。

浆有玉敉，羹有银鱽。用昭宴乐，厥乐谁挠？
涉江采芙蓉
佚名（两汉）

涉江采芙蓉，兰泽多芳草。
采之欲遗谁？所思在远道。
还顾望旧乡，长路漫浩浩。
同心而离居，忧伤以终老。
晓枕偶成六言六首 其二
湛若水（明代）

阳鸟木落南征，欲托阳鸟寄声。先扫烟霞荒径，阳鸟谢予不能。
十月一日
曾几（宋代）

屋角羲娥转两轮，今朝水帝又司辰。
山家尝稻知良月，野径寻司见小春。
一岁坐看除得尽，百年正与死为邻。
谁能思许无穷事，闭合开炉但饮醇。
过衡山怀罗荆溪
孙葆恬（清代）

柴桑刘子宅，挥手岳云流。别意怜芳草，交情问白鸥。

一尊虚夜月，双桨下残秋。何限依依柳，临江绾客舟。
贤者之孝二百四十首·文氏子
林同（宋代）

服除有吊者，待庙至垂洟。
亡於礼之礼，斯人其庶几。
题桐柏观
白玉蟾（宋代）

淡月笼苍松，清流蘸修竹。
水深蟾不设，长伴道人宿。
竹
李中（五代）

森森移得自山庄，植向空庭野兴长。便有好风来枕簟，

更无闲梦到潇湘。荫来砌藓经疏雨，引下溪禽带夕阳。

闲约羽人同赏处，安排棋局就清凉。
土兵行
吴升（清代）

徙都耶，笮都耶，曲鸟鸟之夷奴耶。五十五州，亦土亦流。

罚不应役，牛五十头。头人舍人不识字，蛮语啁啾问通事。

花裙小队跳跃来，酒市关门妇女避。鼓声三通角三叠，今日将军亲简阅。

杀马椎牛大飨卒，蛮刀割啖口带血。挟尔哈靶，砺尔及密，灭贼归巢未六月。
冷泉亭
毛友（宋代）

面山取势俯山中，亭外安亭自蔽蒙。眼界己通无碍物，胸中陡觉有真空。

试寻橹响惊时变，却听猿啼与旧同。万事须臾成坏里，我来阅世一初终。
用王深造韵观射寄呈吴门吴侍郎
方岳（宋代）

吴苑云酣歌舞地，平时灞上真儿戏。
府公槌鼓入辕门，盘马弯弓士增气。
玉虬夜吼双宝刀，晓霜冷透宫花袍。
君王有意敌天骄，霹雳劲统吾与操。
满月犹嫌无腕力，三军鸣金齐破的。
莫将电镞惊飞翼，请射檄书青草砾。
参旗井钺光相摩，帐前万叠轰灵鼍。
呼韩要通作编户，勿遣喘从榆塞过。
雁沙枯叶改凯歌，安得壮士翻银河。
三边农桑俱偃武，将军懒射南山虎。
不须土训喻远人，天地中间悉臣主。
文章四海吴状元，那肯军装遽如许。
岁晏 其二
申涵光（清代）

荆吴隔大江，风涛不可涉。短衣凌荒岑，挂桨拨寒月。

玄云闭河梁，故人书久绝。目招谁家儿，轻扬弄绮陌。

投我蛱蝶罗，系以双玉玦。我畏不敢过，中途自改辙。

弱草披涧阴，梧桐峙高阙。本非同根生，荣瘁应各别。
再过鹿伯可
楼钥（宋代）

又上先生见一堂，澹然宾主两相忘。
不知海内清风满，但觉山中白昼长。
小雨络林妨蜡屐，靓妆环坐快瑶觞。
曲终扶杖欲归去，即咏白驹三四章。
□□□（更漏子）
贺铸（宋代）

酒三行，琴再弄。宛是和鸣双凤。罗斗帐，绣屏风。浓香夜夜同。

去年欢，今夕梦。怊怅晓钟初动。休道梦，觉来空。当时亦梦中。
太常引 连阴书事
陶安（明代）

湿云宿树暗楼前。潮上绿苔砖。烟雨满江天。似画出、王维辋川。

蔓墙虫篆，草池蛙鼓，飞溜聒高眠。海阔晚风颠。最稳是、溪翁钓船。
咏杨司业观菊图
赵良坡（宋代）

寄傲南窗罢草玄，寥寥三径菊花前。
春风自足繁桃李，为爱秋香到晚妍。
鹫峰
周密（宋代）

碧岫岧峣若画图，何年西竺到西湖。猿声带月离仙国，鳌背移西入帝都。

松撼翠涛双涧冷，桂飘金雨一亭孤。却疑舞鹫随风去，欲把云关锁得无。
游南岳途中晚枕念丹山少汾月朔至今六日升无来耗作歌迟之二章 其一
湛若水（明代）

月之朔，明复生，日六更矣升复升，日月逾迈无留情。

我怀伊人，升不与我，寄声长江，风雨何溟溟，君来不来我西行。
秋雨
刘敞（宋代）

天道去人远，好恶常若违。始耕苦炎旱，既穫雨过时。

憔悴两无补，饥寒方自兹。素饱犹可恃，眷言采其薇。
闻子箴兄入觐北上用子由中秋见月寄子瞻诗韵奉怀
方浚师（清代）

凉秋夜静天宇高，朝天使者拈吟毫。吟成对月发遐想，银河耿耿疑飞涛。

我从岭南别天子，七载光阴若流水。炎荒迢遰望京华，烹茗怀君中夕起。

起开砚箧磨墨丸，墨池黑讶痴蛟蟠。手挥笺牍倩谁寄，冬冬衙鼓声清寒。

燕蓟风尘异淮汴，十丈软红素衣变。重携旧曲谱《霓裳》，当筵年少停歌板。

请君更话三神山，巨鳌首戴千钧坚。蓬莱瀛洲近咫尺，拄笏笑向东溟看。

豸冠巍峨容色好，献书尚记台中草。圣主端知蔡挺悫，淮阳讵使汲黯老。

年来金穴不改贫，宦游我亦同心人。彩云环绕冰轮出，锁闱却忆长安客。
青玉案 荷花，赣州巢龟亭为曾提管赋
赵以夫（宋代）

水亭横枕荷花浦。觉水面、香来去。亭上佳人云态度。

天然娇韵，十分撋就，唱尽黄金缕。

耳边低道清无暑。我欲卿卿卿且住。自笑风情衰几许。

一床明月，五更残梦，不到阳台路。
望云岭
彭汝砺（宋代）

人臣思国似思亲，忠孝从来不可分。更与诸君聊秣马，尽登高处望尧云。
题钓台
潘中父（宋代）

焚坑祸作逃轩绮，明哲保身宁饥死。
溺冠嫚骂又一春，织奋鼓刀恬不耻。
子房托疾封留归，齐鲁大臣那可知。
此意寥寥二百载，阿谀往往居帝师。
吕兴天幸有光武，下士谦恭冠千古。
布衣本以道义交，不问故人登九五。
朅来过我路几程，征衫犹作战血腥。
睡馀伸足稍加腹，安得细事关天星。
归兴宜审苞桑戒，勿念洁身增叹慨。
君持柔道理乾坤，我把丝纶老湍濑。
老松
吕本中（宋代）

奉君以绿绮琴，报我以双南金。杯中琥珀不须尽，听妾一声行路吟。

君看庭前老松树，上有杳默不断之清阴。墙低未碍髯发古，岁晚不辞霜雪侵。

东园桃李自妍好，与君百岁同此心。
送曾元鲁恤刑两浙还朝
李孙宸（明代）

含香几载白云司，钦恤还乘四牡騑。天地解时雷作雨，君王爱牡网开围。

书探禹穴千秋秘，奏入虞廷五色辉。云路故人看藉甚，未妨樗散久渔矶。
过龙洞
韦骧（宋代）

晓过龙洞口，秋雨寒江急。㸐炬撒星飞，随风光熠熠。

危阁势凌空，履滑难择涩。特特马蹄声，谷虚良易入。

祇恐惊神怪，轰雷起蟠蛰。岂不念怀安，自公忘岌岌。
感怀追和前韵
何梦桂（宋代）

寒冰不附炭，圆枘岂纳方。
心同媒易合，分隔意难当。
膏火不昼耀，夕暮长煌煌。
松柏无春华，霜雪自苍苍。
万物何定极，百切终混茫。
瞻彼巢林隼，胡为水中央。
夜梦衣云锦，乘虬朝帝旁。
钧天听未了，玄运不可常。
百年少壮心，时醉歌并凉。
层城闭青蛾，无处觅玄霜。
亡羊两得失，奚择谷与臧。
齿舌谁堕在，岂计彼软刚。
千年青铜镜，宁为垢损光。
滦阳邢君隐于药制芍药芽代茗饮号曰琼芽先朝尝以进御云 其二
黄溍（元代）

春风北苑斗时新，万里函封效贡珍。羡尔托根天尺五，不劳飞骑走红尘。
待斯远不至
赵蕃（宋代）

灵溪寺下灵溪渡，跋马欲前还又回。
准拟故人能会宿，不知何事不成来。
训蒙绝句 居敬二首 其一
朱熹（宋代）

大哉程子明居敬，千圣同符入德门。试把功夫横竖看，总来不出欲斯存。
稍霁二首 其二
郭祥正（宋代）

霪霖霾昼夜，积潦接郊郛。小艇家家有，危椽处处扶。

稍晴人共喜，却暖鸟争呼。海若一何暴，几翻天地枢。
僧问四料拣因而颂之 其二
释守卓（宋代）

夺境不夺人，虚空问四邻。从来无眹兆，何事起埃尘。
贺新郎·兵后寓吴
蒋捷（宋代）

深阁帘垂绣。记家人、软语灯边，笑涡红透。万叠城头哀怨角，吹落霜花满袖。影厮伴、东奔西走。望断乡关知何处，羡寒鸦、到著黄昏后。一点点，归杨柳。
相看只有山如旧。叹浮云、本是无心，也成苍狗。明日枯荷包冷饭，又过前头小阜。趁未发、且尝村酒。醉探枵囊毛锥在，问邻翁。要写牛经否。翁不应，但摇手。
哭李群玉
段成式（唐代）

酒里诗中三十年，纵横唐突世喧喧。

明时不作祢衡死，傲尽公卿归九泉。
醉后忆山中故人
王建（唐代）

花开草复秋，云水自悠悠。因醉暂无事，在山难免愁。

遇晴须看月，斗健且登楼。暗想山中伴，如今尽白头。
偈颂九十三首 其六
释梵琮（宋代）

打破虚空无缝，衲僧随处受用。却因圣制入山，云北云南做梦。
过襄城三首
许景衡（宋代）

公子言归岁月深，弦歌犹自有遗音。谁云故国无乔木，看取青青著作林。
青楼怨
刘师邵（明代）

青楼连十里，珠薄上银钩。此中多乐事，郎从何处游。
中秋夜酌
张耒（宋代）

一片秋天碧万寻，月华初上水沉沉。
遣愁不用先愁醉，更看清光到夜深。
怜愚诗四十二首 其二十二
宋应星（明代）

废阁生涯妄想荧，敲鱼击磬诵残经。随求随得欺人甚，失望荒凉梦不醒。
寄赠李邦良应聘修两浙志
王慎中（明代）

霸王开列国，牛女直扬州。兴废伤千古，人文著九流。

才高宜可作，众体莫能雠。赫矣雄图地，居然载笔游。

赞词无下士，馆谷有诸侯。迹访虞巡始，书从越绝修。

劳思应夙夜，托志在春秋。成将藏禹穴，待取好书求。
雨夜
周大枢（清代）

雨后江村路，新泥屐齿加。夕阳明晚稻，秋水倒疏花。

碧岫披云出，红楼带树斜。渺然成独立，归咏后栖鸦。
偶成
吕南公（宋代）

苒苒新青上草头，小庭春色强悠悠。酒瓶虚卧琴弦暗，眼见风光似九秋。
读史六首 其六
陆文圭（元代）

司徒太尉总三公，奢俭由来性不同。锦帐羊羔酣未省，谁能僵卧里门中。
寄毛伯明李叔器及康叔临二首 其二
赵蕃（宋代）

忆泛扁舟过洞庭，自嗟垂老见飘零。只今说著非无为，曾与荀陈聚德星。
上张紫微真仙
刘过（宋代）

真仙元是昔于湖，今在高楼何处居。
非玉不容陪伟论，拨灰犹为作行书。
云霞缥缈来旌节，琼玖玲珑闻佩琚。
幽显殊途人世隔，冷风吹雨关回车。
永定河纪事 其二
张凤孙（清代）

河伯偶失驭，威灵窃长鲸。掀泥作波浪，所过沟塍平。

方舟或乘屋，木末有聚萍。嗟哉荡析人，扶老提孩婴。

片席挂堤柳，巢居苟支撑。遮道敢前诉，顾畏吏怒瞠。

弃地昔有令，谓无与水争。下愚性不移，自与祸患并。

茫茫九州土，那无尺寸耕。河壖垦污莱，岁恋官租轻。

顿忘为鱼虑，九死幸一生。愿今服驱遣，勿待二麦成。
登崇阳县北峰亭
张咏（宋代）

高榭临公宅，凭轩万木秋。乱云横岛屿，鸣雁下汀洲。

到此欲长醉，何门销旧愁。若为陶靖节，容易赋归休。
塞上赠王太尉
释惠崇（宋代）

飞将是嫖姚，行营已近辽。
河冰坚度马，塞雪密藏雕。
败虏残旗在，全军列帐遥。
传呼更号令，今夜取天骄。
游古寺
蔡槃（宋代）

山烟寒日暝，鸱殿与云齐。
松鼠下阶走，竹鸡当户啼。
碑荒文字古，僧老语音低。
欲往应无计，斜阳照杖藜。
挽赵秋晓
黎献（宋代）

岭海英游少，诗书旺气衰。
先生今不起，后死竟安归。
文曲星何暝，灵光赋又非。
儒宗真可憾，岂但哭吾私。
霞绮
林坦（明代）

赤水祥光杳霭中，晓随孤鹜气空濛。六街罗绮花前月，十里旌旗塞上风。

色借霜林迷远树，影兼桃浪动遥空。最怜王勃才无敌，滕阁当年记独雄。
东华马上怀寄清凉和公兼简社中王拙居士
贺铸（宋代）

鸡鸣紞五鼓，驱马东华路。
月落潮上时，云披日生处。
摇摇渔艇子，挂席淩江去。
送目思悠悠，横槊聊一赋。
鸿雁南飞江北流，亭亭双塔是升州。
前朝物色今何见，白鹭平沙接石头。
石头城上清凉国，中有弥天大比丘。
右军远孙傲时者，巾鉢久从莲社游。
吾亦明年及瓜代，一庵见寄外何求。
翠微山居诗 其十六
释冲邈（宋代）

三界无家谁最亲，十方惟有一空身。但随云水伴明月，到处名山是主人。
皇后阁春贴子词五首 其三
真德秀（宋代）

晓来宽大诏初颁，物物咸沾雨露恩。共仰生成归帝力，谁知辅佐属坤元。